Ecovidrio i l'Ajuntament de Llíria duen a terme una plantació d'arbres amb les comissions falleres després de guanyar el municipi la campanya ‘La Plantà del Vidre’
25 de octubre de 2024

Ecovidrio, l'entitat sense ànim de lucre encarregada de la gestió del reciclatge dels residus d'envasos de vidre a Espanya, i l'Ajuntament de Llíria i la Generalitat Valenciana han realitzat hui una plantació d'arbres al parc caní de “El Canó” després de guanyar el municipi edetà la campanya ‘La Plantà del Vidre’ 2024, una iniciativa que es va desenvolupar durant les passades Falles amb l'objectiu de fomentar el reciclatge d'envasos de vidre.

A l'acte han assistit l'alcalde Joan Manuel Miguel León, el subdirector general de Qualitat Ambiental José Vicente Miró, el gerent de zona d’Ecovidrio Manuel Sala, i la regidora de Gestió de Residus Mª Cruz García, entre altres autoritats.

A més, han estat presents les falleres majors de Llíria 2025 Arantxa Rubio i Marta Boscá, el president infantil Cesc Gea, i la presidenta de Junta Local Fallera Enri Fitos, així com representants de les comissions falleres del municipi.

Cada falla ha apadrinat un arbre de l'espècie Morus Alba (morera) i també s'ha col·locat una placa commemorativa de la plantació dels exemplars. Han participat en este apadrinament les comissions Plaça de Pedralba, Avinguda dels Furs i voltants, Alpelic i adjacents, Pla de l’Arc i Colón-San Vicente de Paúl.

La iniciativa, que es va desenvolupar durant els dies de celebració de les festes, pretenia conscienciar a la ciutadania de Llíria, i especialment al col·lectiu faller, sobre la importància de separar correctament els residus d'envasos de vidre. Per a això, Ecovidrio va decorar els contenidors pròxims als casals i va marcar un repte per a cada municipi de quilograms d'envasos arreplegats durant la setmana festiva.

En la campanya van participar també els municipis valencians de Benaguasil, Borriana, Catarroja, Cullera, Gandia, Godella, L'Eliana, La Pobla de Vallbona, La Vall d'Uixó, Paterna i Torrent.

Llíria va ser la població guanyadora en ser la que més punts va aconseguir després de superar el percentatge proposat per Ecovidrio per la recollida de vidre respecte al mateix període de l'any anterior, així com per la difusió que va fer de la iniciativa. En concret, va aconseguir reciclar 26.080 kg d'este tipus de residus. El premi consistia en l'esmentada plantació d'arbres i, a més, es va alçar amb el ‘Guardó Verd’ d’Ecovidrio per superar el repte proposat.

Així mateix, a totes les falles de Llíria se'ls ha fet entrega d'un miniglú amb la imatge de la campanya pel seu esforç en el reciclatge de vidre durant les passades festes.

‘La Plantà del Vidre’ compta amb el suport de la Generalitat Valenciana, que juntament amb Ecovidrio aposten per col·laborar amb el col·lectiu faller per a millorar la sostenibilitat de les festes i que siguen més respectuoses amb el medi ambient a través d'una correcta gestió dels residus d'envasos de vidre.